Sjóminjasafnið á Hellissandi stækkar óðum Í nóvember á síðasta ári var hafin vinna við byggingu nýrrar skemmu við Sjóminjasafnið á Hellissandi . Síðastliðinn föstudag var þeim áfanga náð að lokið var við að reisa sperrur og þakgrind hússins . Af því tilefni var boðið til reisugildis . Margir gestir létu sjá sig og þáðu veitingar . Skemmunni er ætlað að vera sýningar - og geymslustaður fyrir áttæringana sem Sjóminjasafnið varðveitir , þá Blika og Ólaf Skagfjörð . Blikinn er elsta , íslenska fiskveiðiskipið sem varðveitt er en hann var smíðaður í Akureyjum í Breiðafirði árið 1826 . Á undanförnum tveimur árum hafa verið gerðar endurbætur á umhverfi og húsum Sjóminjasafnsins . Aðgengi að safninu hefur verið bætt og munir þess skráðir og merktir á íslensku og ensku . Safnið nýtur meðal annars fjárhagslegs stuðnings frá þjóðhátíðarsjóði , Snæfellsbæ og ríkissjóði . Í tilefni af áfanganum á föstudag færðu hjónin Baldur Kristinsson og Elísabet Jensdóttir safninu peningagjöf til minningar um afa Baldurs sem var formaður á Ólafi og eigandi skipsins síðustu árin sem því var siglt .